እታ ኣውቶቡስ ተማሃሮ ቆልዑ ዝርከብዎም በርጌሳውያን ነበርቲ ናይ`ቲ ከባቢ ሒዛ`ያ ብዕዳጋ ዳሕያን እናሓለፈት እንከላ`ያ ተወቒዓ ክብሉ፡ ሽማግለታት ዓዲ ንማዕከን ዜና ኤ ኤፍ ፒ ሓቢሮም። እቶም ተማሃሮ ቆልዑ፡ ካብ ናይ ምዝዋር ጉዕዞ ይምለሱ ኣብ ዝነበሩሉ ጊዜ እቲ መራሕ መኪና ማይ ክሰቲ ደው ምስ በለ፡ እታ ኣውቶቡስ ተሃሪማ ዝብል ሓበሬታ ካብ ሰራሕተኛታቱ ከምዝረኸበ፤ እቲ ቆልዑት ኣድሕን ተባሂሉ ዝፍለጥ ማሕበር ግብረ ሰናይ ኣፍሊጡ። እታ ኣውቶቡስ ክትህረም ከላ ደው ኢላ ደዉ ኢላ ምንባራ ወሲኹ ይሕብር። ዓለምለኻዊ ማሕበር ቀይሕ መስቀል፡ ኣብቲ ዝሕግዞ ሆስፒታል ሳዓዳ፡ 29 ሬሳታት ናይ ትሕቲ 15 ዓመት ዝኾኑ ቆልዑ ከምዝተቐበለ ኣፍሊጡ። እቲ ሆስፒታል 48 ቁሱላት፡ 30 ካብኣቶም ቆልዑ ከምዝተቐበለ`ውን ኣፍሊጡ። ብምኽንያት ዋህዚ ቑሱላት፡ ተወሳሒ ሕክምናዊ ሓገዛት ናብ`ቲ ሆስፒታል ከምዝለኣኸ ድማ ገሊጹ። ብዕጡቓት ሑቲ እትውነን ተለቪዥን ኣል ማሲራሕ በቲ ደብዳብ 47 ሰባት ከምዝሞቱን ካልኦት 77 ከምዝቖሰለን ገሊጻ፤ ልብሲ ናይ ቤት ትምህርቶም ተኸዲኖም ናይ ዝሞቱ ቆልዑ ስእሊ ድማ ኣርእያ። እቲ ግብረ-መልሲ`ኸ ከመይ ኣሎ?
